MARIO-WEB	Aparéisher e regnar, marchar e trionfar, auer per etapes totes es capitaus, hèr revés des granadèrs, decretar queigudes de dinasties, transformar era Euròpa a pas de carga, sénter, quan menaçatz, que botatz era man en punh dera espada de Diu, seguir en un solet òme a Anibal, a César e a Carlemagne, èster eth pòble d’un òme que barrege damb totes es vòstes auròres era notícia d’ua brilhanta victòria, auer coma revelh eth canon des Invalids, lançar en abismes de lum paraules prodigioses que reluden entà tostemp: Marengo, Arcole, Austerlitz, Jena, Wagram; hèr lúder en cada moment en zenit des sègles constellacions de victòries; balhar er emperi francés coma contrapés ar emperi roman; èster era grana nacion e produsir era grana armada; hèr volar es legions per toti es pòbles, atau coma ua montanha mane pertot as sues agles; véncer, dominar, fulminar, èster ath miei d’Euròpa un pòble daurat a truca de glòria; tocar a trauèrs dera istòria ua marcha de titans; conquistar eth mon dus còps, per conquista e per enludernament, aquerò qu’ei sublim.